砥柱亭同寮分韻得雨字
作者：蕭立之
朝代：宋

paragraphs: 西風吹老寒香圃，瘦碧林塘秋幾許。
官閑飲思生渴吻，載酒聯翩無客主。
亭深城遠地自寒，鴈鶩不來蘚苔古。
秋枰爭道較一勝，長纓颯颯翠裾舞。
百年有幾開口笑，底用研桑枉心膂。
吟情正屬杯中物，暮色已催城上鼓。
嗟予負愧斗粟戀，出位乖逢鑊焦苦。
向來胸中亦磊磈，書傳消磨着塵土。
徑須大白得我醉，歸卧黄紬聽夜雨。